CELEX: 32015R1137
Language: bg
Date: 2015-07-13 00:00:00
Title: Регламент (ЕС) 2015/1137 на Комисията от 13 юли 2015 година за изменение на Регламент (ЕО) № 1881/2006 по отношение на максимално допустимите количества на охратоксин А в подправките от вида Capsicum spp. (Текст от значение за ЕИП)

14.7.2015   
            
            
               BG
            
            
               Официален вестник на Европейския съюз
            
            
               L 185/11
            
         РЕГЛАМЕНТ (ЕС) 2015/1137 НА КОМИСИЯТА
   от 13 юли 2015 година
   за изменение на Регламент (ЕО) № 1881/2006 по отношение на максимално допустимите количества на охратоксин А в подправките от вида Capsicum spp.
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 315/93 на Съвета от 8 февруари 1993 г. за установяване на общностни процедури относно замърсителите в храните (1), и по-специално член 2, параграф 3 от него,
   като има предвид, че:
   
               (1)
            
            
               С Регламент (ЕО) № 1881/2006 на Комисията (2) се определят максимално допустимите количества за охратоксин А в подправките от вида Capsicum spp.
            
         
               (2)
            
            
               С Регламент (ЕС) № 105/2010 на Комисията (3) се изменя Регламент (ЕО) № 1881/2006, като за охратоксин А в подправки се определя максимално допустимо количество, което е постижимо, ако се прилагат добри практики. С цел да се позволи на държавите производителки на подправки да вземат превантивни мерки и за да се предотвратят недопустими по обхват смущения в търговията, с Регламент (ЕС) № 105/2010 също така бе предвидено за ограничен период от време да се прилага по-високо максимално допустимо количество — 30 μg/kg, преди да стане приложимо максимално допустимото количество от 15 μg/kg. С Регламент (ЕС) № 594/2012 на Комисията (4) този период бе удължен по отношение на подправките от вида Capsicum spp. до 31 декември 2014 г. Службите на Комисията, в сътрудничество с държавни експерти от държавите членки, извършиха оценка на това доколко е възможно чрез прилагането на добри практики в различните региони на производство по света да се постигнат по-ниски количества охратоксин А. Въпреки че е налице значително подобрение при прилагането на добри практики в различните региони на производство, предвиденото по-ниско максимално допустимо количество за охратоксин А от 15 μg/kg не може да бъде постигано винаги в подправките от вида Capsicum spp. поради метеорологичните условия, които понякога са неблагоприятни по време на растежа и на събирането на реколтата. Поради това е целесъобразно да се определи ново максимално допустимо количество за охратоксин А в подправките от вида Capsicum spp., което може да бъде постигнато чрез прилагането на добри практики и което при все това осигурява високо равнище на защита на човешкото здраве.
            
         
               (3)
            
            
               Поради това приложението към Регламент (ЕО) № 1881/2006 следва да бъде съответно изменено.
            
         
               (4)
            
            
               Тъй като по-високото максимално допустимо количество от 30 μg/kg беше приложимо до 31 декември 2014 г., целесъобразно е да се предвиди, че максималното допустимо количество, предвидено с настоящия регламент, се прилага от 1 януари 2015 г.
            
         
               (5)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложението към Регламент (ЕО) № 1881/2006 се изменя в съответствие с приложението към настоящия регламент.
   Член 2
   Подправките от вида Capsicum spp., които не съответстват на изискването за максимално допустимо количество за охратоксин А съгласно точка 2.2.11 от приложението към Регламент (ЕО) № 1881/2006, така както е изменено с настоящия регламент, и които са пуснати на пазара законно преди 1 януари 2015 г., могат да продължат да бъдат продавани и след посочената дата до изтичането на техния срок на минимална трайност или срок на годност.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   Той се прилага от 1 януари 2015 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 13 юли 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 37, 13.2.1993 г., стр. 1.
   
      (2)  Регламент (ЕО) № 1881/2006 на Комисията от 19 декември 2006 г. за определяне на максимално допустимите количества на някои замърсители в храните (ОВ L 364, 20.12.2006 г., стр. 5).
   
      (3)  Регламент (ЕС) № 105/2010 на Комисията от 5 февруари 2010 г. за изменение на Регламент (ЕО) № 1881/2006 за определяне на максимално допустимите количества на някои замърсители в храните по отношение на охратоксин А (ОВ L 35, 6.2.2010 г., стр. 7).
   
      (4)  Регламент (ЕС) № 594/2012 на Комисията от 5 юли 2012 г. за изменение на Регламент (ЕО) № 1881/2006 по отношение на максимално допустимите количества на замърсителите охратоксин А, недиоксиноподобни PCB и меламин в храните (ОВ L 176, 6.7.2012 г., стр. 43).
   
      ПРИЛОЖЕНИЕ
      В раздел 2.2 Охратоксин А от приложението към Регламент (ЕО) № 1881/2006 точка 2.2.11 се заменя със следното:
      
         
                     „2.2.11.
                  
                  
                     Подправки, в това число сушени подправки
                  
                  
                      
                  
               
                     
                        Piper spp. (плодове, включително бял и черен пипер)
                     
                        Myristica fragrans (индийско орехче)
                     
                        Zingiber officinale (джинджифил)
                     
                        Curcuma longa (куркума)
                  
                  
                     15 μg/kg
                  
               
                     
                        Capsicum spp. (сушени плодове, цели или смлени, включително люти чушки, люти чушки на прах, лют червен пипер и сладък червен пипер)
                  
                  
                     20 μg/kg
                  
               
                     Смеси от подправки, съдържащи една от посочените по-горе подправки
                  
                  
                     15 μg/kg“